Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 177/14/7703	Kežmarok, 26.5.2014
EEČ : 2-56-59-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období od mesiaca jún 2012 až doposiaľ, v Kežmarku a inde, neprispieval na výživu svojich maloletých detí XXXXX, nar. XXXXX a XXXXX, nar. XXXXX, a to aj napriek tomu, že mu táto povinnosť vyplýva zo Zákona o rodine, ako aj rozsudkom Okresného súdu v Kežmarku sp. zn. 6P 99/2011 zo dňa 9.3.2012, ktorý nadobudol právoplatnosť dňa 19.10.2012, bol zaviazaný povinnosťou prispievať na výživu mal. Sebastiána sumou 90,-€ mesačne a na výživu mal. Kristiána sumou 60,- € mesačne, vždy do každého 20-teho dňa v mesiaci vopred do rúk matky XXXXX, čím mu takto vznikol dlh na výživnom voči matke detí za uvedené obdobie v sume najmenej 2.020,- €, 

lebo zanikla trestnosť činu

Odôvodnenie:
Uznesením policajného orgánu Obvodného oddelenia PZ SR v Kežmarku sp. zn. ORP – 38/KK – KK – 2014 zo dňa 29.1.2014 bolo začaté trestné stíhanie a  vznesené obvinenie XXXXX, pre prečin zanedbania povinnej výživy podľa § 207 ods. 1 Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.

          Obvinený XXXXX v priebehu vykonaného vyšetrovania k veci uviedol, že vyživovacej povinnosti voči svojim deťom Sebastiánovi a Kristiánovi je si vedomý. On si vyživovaciu povinnosť plnil podľa svojich možností, šekom v mesiaci jún 2012 uhradil sumu 130,- €, následne dal matke detí v mesiaci jún alebo júl 2013 sumu 500,- €, keď sa stretli v meste XXXXX. V tom čase odchádzal do Bratislavy do súťaže „Vyvolený“, to jej dal taktiež do rúk sumu 200,- € a naposledy jej dal v mesiaci november 2013 sumu 300,- € do rúk v mieste jej trvalého bydliska. Čo sa týka ostatných mesiacov, nesledoval, kedy výživné platil a kedy neplatil, riešil to tak, že keď mu zavolala, dal jej peniaze do rúk, uvedomuje si, že ho niekedy vyzývala, aby jej výživné platil, povedal jej nech počká, nemal príjem, napr. v zimných mesiacoch. Je živnostník v stavebníctve, mesačný príjem má pohyblivý, v letných mesiacoch aj 1.000,-€, v zimných niekedy nezarobí nič. So synmi sa stretáva nepravidelne. Dlh na výživnom sa bude snažiť čo v najbližších mesiacoch zaplatiť. 
                                       
        V priebehu vykonaného vyšetrovania bola vypočutá svedkyňa – poškodená XXXXX, ktorá po podaní trestného oznámenia  uviedla, že žije s oboma deťmi v XXXXX si vyživovaciu povinnosť neplní od 1.7.2012, uhradil jej dňa 25.6.2012 sumu 130,- €, v mesiaci jún 2013 jej dal do rúk 500,-€, v mesiaci júl 2013 jej dal 200,- € a naposledy jej dal na výživné v mesiaci november 2013 sumu 300,- €. Je poberateľkou dávky v hmotnej núdzi, poberá prídavky na dve deti, pomáha jej rodina a kamarátky, inak by to nezvládala. 

             Do spisového materiálu boli zabezpečené listinné dôkazy, a to zápisnica o trestnom oznámení, výzva, fotokópia ústrižku poštovej poukážky zo dňa 25.6.2012, prehľad neplnenia vyživovacej povinnosti, rozsudok Okresného súdu v Kežmarku sp. zn. 6P 99/2011, rodné listy detí, potvrdenie o návšteve školy,  správy Úradu práce, sociálnych vecí a rodiny v Kežmarku, výpis zo živnostenského registra, správy Daňového úradu, kontaktné miesto XXXXX, Sociálnej poisťovne Poprad, Okresného úradu, katastrálny odbor XXXXX, správa Okresného dopravného inšpektorátu XXXXX, lustrácia priestupkov obvineného, odpis z registra trestov a charakteristika z miesta trvalého bydliska.

         Po ukončení prípravného konania boli tunajšej prokuratúre doručené zo strany obvineného prostredníctvom splnomocnenej osoby fotokópie ústrižkov poštových poukážok, podľa ktorých obvinený XXXXX uhradil matke XXXXX dlžné výživné v sume 2.020,-€ dňa 11.3.2014, ako aj sumu 150,- € dňa 11.3.2014 ako bežné výživné.  

            Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej 3 mesiace v období 2 rokov ničím neprispieval na výživu iného . S poukazom na zistené skutočnosti, teda že dlžné výživné bolo uhradené v plnej výške, boli splnené podmienky ustanovenia § 86 písm. a/ Trestného zákona o účinnej ľútosti, trestnosť činu zanikla.
                      
         V zmysle ustanovenia § 215 ods. 1 písm. h/ Trestného poriadku prokurátor zastaví trestné stíhanie, ak trestnom činu zanikla.       

         Z dôvodov vyššie uvedených preto bolo potrebné rozhodnúť tak, je to uvedené vo výrokovej časti tohto uznesenia a trestné stíhanie vedené voči obvinenému XXXXX, vedené pre skutok a prečin zanedbania povinnej výživy podľa § 207 ods. 1 Trestného zákona, zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor